**Հավելված N 21**

[ՀՀ կառավարության 2019 թվականի](https://www.arlis.am/Annexes/5/PT53.1_2019N1009hav1.docx)

[օգոստոսի 1-ի N 1009-Ն որոշման](https://www.arlis.am/Annexes/5/PT53.1_2019N1009hav1.docx)

 ԵՎՐԱՍԻԱԿԱՆ ՏՆՏԵՍԱԿԱՆ ՀԱՆՁՆԱԺՈՂՈՎԻ ԿՈԼԵԳԻԱ

ՈՐՈՇՈՒՄ
թիվ 27
2018 թվականի փետրվարի 13-ի

ԱՆԱՍՆԱԲՈՒԺԱԿԱՆ ՀՍԿՈՂՈՒԹՅԱՆ (ՎԵՐԱՀՍԿՈՂՈՒԹՅԱՆ) ԵՆԹԱԿԱ ՕԲՅԵԿՏՆԵՐԻՆ ՆԵՐԿԱՅԱՑՎՈՂ ՄԻԱՍՆԱԿԱՆ ԱՆԱՍՆԱԲՈՒԺԱԿԱՆ (ԱՆԱՍՆԱԲՈՒԺԱՍԱՆԻՏԱՐԱԿԱՆ) ՊԱՀԱՆՋՆԵՐԸ ՀԱՍՏԱՏԵԼՈՒ ՄԱՍԻՆ

«Եվրասիական տնտեսական միության մասին» 2014 թվականի մայիսի 29-ի պայմանագրի 58-րդ հոդվածի 2-րդ կետին եւ Եվրասիական տնտեսական բարձրագույն խորհրդի 2014 թվականի դեկտեմբերի 23-ի թիվ 98 որոշմամբ հաստատված` Եվրասիական տնտեսական հանձնաժողովի աշխատանքի կանոնակարգի թիվ 2 հավելվածի 22-րդ կետին համապատասխան` Եվրասիական տնտեսական հանձնաժողովի կոլեգիան **որոշեց.**

1. Հաստատել կից ներկայացվող՝ Անասնաբուժական հսկողության (վերահսկողության) ենթակա օբյեկտներին ներկայացվող Միասնական անասնաբուժական (անասնաբուժասանիտարական) պահանջները:

2. Սահմանել, որ Եվրասիական տնտեսական միության մեկ անդամ պետության տարածքից Եվրասիական տնտեսական միության մեկ այլ անդամ պետության տարածք տեղափոխվող ապրանքների արտադրություն, վերամշակում եւ (կամ) պահպանում իրականացնող կազմակերպությունների եւ անձանց ռեեստրում` մինչեւ սույն որոշումն ուժի մեջ մտնելու օրը ներառված կազմակերպությունների եւ անձանց նկատմամբ, սույն որոշումն ուժի մեջ մտնելու օրվանից սկսած 18 ամսվա ընթացքում թույլատրվում է գործունեության իրականացում Եվրասիական տնտեսական միության այն անդամ պետության օրենսդրությամբ նախկինում սահմանված՝ անասնաբուժական հսկողության (վերահսկողության) ենթակա օբյեկտներին ներկայացվող պարտադիր պահանջներին համապատասխան, որի տարածքում տեղակայված է համապատասխան օբյեկտը:

3. Սույն որոշումն ուժի մեջ է մտնում դրա պաշտոնական հրապարակման օրվանից 180 օրացուցային օրը լրանալուց հետո:

|  |  |  |
| --- | --- | --- |
| Եվրասիական տնտեսական հանձնաժողովի կոլեգիայի նախագահ՝ |  | Տ. Սարգսյան |

ՀԱՍՏԱՏՎԱԾ ԵՆ

Եվրասիական տնտեսական հանձնաժողովի կոլեգիայի
2018 թվականի փետրվարի 13-ի
թիվ 27 որոշմամբ

Անասնաբուժական հսկողության (վերահսկողության)
ենթակա օբյեկտներին ներկայացվող միասնական անասնաբուժական (անասնաբուժասանիտարական) պահանջները

I. Ընդհանուր դրույթները

1. Սույն պահանջները մշակվել են «Եվրասիական տնտեսական միության մասին» 2014 թվականի մայիսի 29-ի պայմանագրի 58-րդ հոդվածի 2-րդ կետին համապատասխան եւ պարտադիր են իրավաբանական անձանց, ֆիզիկական անձանց, այդ թվում` որպես անհատ ձեռնարկատեր գրանցված անձանց կողմից կատարման համար, որոնց սեփականության իրավունքով կամ այլ իրավական հիմքով պատկանում են հողատարածքներ, շենքեր, շինություններ, կառույցներ, պահեստավորման (պահպանման) վայրեր, որտեղ իրականացվում է անասնաբուժական հսկողության (վերահսկողության) ենթակա ապրանքների աճեցման (բուծման եւ պահման), արտադրման, վերամշակման եւ պահպանման գործունեություն, եւ որոնց մասին տեղեկությունները ներառվում են (ներառված՝ են) Եվրասիական տնտեսական միության մեկ անդամ պետության (այսուհետ՝ անդամ պետություն) տարածքից մեկ այլ անդամ պետության տարածք տեղափոխվող ապրանքների արտադրություն, վերամշակում եւ (կամ) պահպանում իրականացնող կազմակերպությունների եւ անձանց ռեեստրում, ինչպես նաեւ՝ նշված ապրանքների տեղափոխում իրականացնող տրանսպորտային միջոցների սեփականատերերի (տիրապետողների) կողմից:

2. Մեկ անդամ պետության տարածքից մեկ այլ անդամ պետության տարածք տեղափոխվող ապրանքների արտադրություն, վերամշակում եւ (կամ) պահպանում իրականացնող կազմակերպությունների եւ անձանց ռեեստրում ներառվող (ներառված) օբյեկտների ստուգում, այդ թվում համատեղ ստուգում անցկացնելիս՝ տեսուչները գնահատում են սույն պահանջներին, Եվրասիական տնտեսական միության իրավունքի մաս կազմող ակտերին, այդ թվում` տվյալ օբյեկտներին այն անդամ պետության օրենսդրության պահանջներին դրանց համապատասխանությունը, որոնց տարածքում այդ օբյեկտները տեղակայված են:

II. Սահմանումները

3. Սույն պահանջների նպատակներով օգտագործվում են հասկացություններ, որոնք ունեն հետեւյալ իմաստը՝

**կենսաբանական թափոններ**՝ կենդանիների եւ թռչունների դիակներ, վիժեցված եւ մեռելածին պտուղներ ու պտղաթաղանթներ, անասնաբուժական կոնֆիսկատներ, կենդանական ծագման սննդային եւ ոչ սննդային հումքի վերամշակումից ստացվող այլ թափոններ, անասնաբուժական մանիպուլյացիաների ընթացքում ստացված կենդանիների հյուսվածքներ.

**անասնաբուժապրոֆիլակտիկ կետ**՝ կենդանիների, այդ թվում՝ թռչունների եւ ձկների ամբուլատոր ու ստացիոնար բուժման, կանխարգելիչ անասնաբուժական միջոցառումների անցկացման համար նախատեսված շենք (սենք).

**անասնաբուժասանիտարական անցարան**՝ օբյեկտի տարածքի մուտքի մոտ եւ (կամ) առանձնացված արտադրական գոտու մուտքի մոտ տեղակայված եւ սպասարկող անձնակազմի ու այցելուների սանիտարական մշակման, ինչպես նաեւ նրանց հագուստի ու կոշիկների ախտահանման համար նախատեսված շենք (սենք).

**անասնաբուժական կոնֆիսկատ**՝ անասնաբուժասանիտարական փորձաքննության արդյունքներով սննդի մեջ օգտագործելու համար ոչ պիտանի ճանաչված կենդանական ծագման արտադրանք, ինչպես նաեւ անասնաբուժասանիտարական փորձաքննություն անցկացնելու համար վերցված կենդանական ծագման արտադրանք.

**դեզինվազիա (մակաբուծազերծում)**՝ կենդանիների հելմինտոզային հիվանդություններ առաջացնող մակաբուծական ճիճուների ձվերի եւ թրթուրների՝ արտաքին միջավայրում ոչնչացմանն ուղղված համալիր միջոցառումներ.

**դեզինսեկցիա (միջատազերծում)**՝ հատուկ ֆիզիկական, քիմիական եւ կենսաբանական մեթոդների կիրառմամբ միջատների ոչնչացմանն ուղղված համալիր միջոցառումներ.

**դեզինֆեկցիա (ախտահանում)**՝ վարակիչ հիվանդությունների հարուցիչների՝ արտաքին միջավայրում ոչնչացմանը եւ ինֆեկցիոն ագենտների (ազդակների) փոխանցման ուղիների ընդհատմանն ուղղված համալիր միջոցառումներ.

**դելարվացիա (թրթուրների ոչնչացում)՝** ֆիզիկական, քիմիական եւ կենսաբանական մեթոդների կիրառմամբ մակաբույծների թրթուրների ոչնչացմանն ուղղված համալիր միջոցառումներ.

**դեռատիզացիա (կրծողների ոչնչացում)**՝ կրծողների ոչնչացմանն ուղղված համալիր միջոցառումներ.

**անասնաբուծական օբյեկտ**՝ անասնաբուժական հսկողության (վերահսկողության) ենթակա՝ կենդանիների աճեցման (բուծման եւ պահման) օբյեկտ, որը ներառում է արտադրական շենքերի (սենքերի) համալիր.

**մորթու նախանջատում**՝ մսեղիքի առանձին հատվածներից ձեռքով կատարվող՝ մասնակի մորթազերծման աշխատանքների ամբողջություն.

**մեկուսարան**՝ վարակիչ հիվանդություններով տառապող եւ հիվանդության մեջ կասկածվող կենդանիների պահման համար նախատեսված շենք (սենք).

**իխտիոպաթոլոգիական հետազոտություն**՝ ձկան ինֆեկցիոն, ինվազիոն, ոչ վարակիչ հիվանդությունների եւ թունավորումների հայտնաբերմանն ուղղված հետազոտություն.

**կարանտինացում՝** համապատասխան զննությունների, ախտորոշիչ հետազոտությունների եւ (կամ) ու բուժպրոֆիլակտիկ անասնաբուժական մշակումների կատարման ժամանակահատվածում կենդանիների՝ այլ կենդանիներից մեկուսացված պահում ապահովող համալիր միջոցառումներ.

**«ամբողջն ազատ է-ամբողջը զբաղված է» սկզբունք**՝ տեխնոլոգիական եղանակ, ըստ որի առանձին հատվածամասը կամ շենքը (սենքը) ազատվում է միաժամանակ բոլոր կենդանիներից եւ արտադրական ցիկլերի միջեւ տեխնոլոգիական ընդմիջումից հետո միաժամանակ համալրվում է նույն տարիքի կենդանիներով.

**արտադրական տարածք**՝ օբյեկտի տարածք, որտեղ տեղակայված են արտադրական շենքերը.

**արտադրական շենք**՝ շենք կամ կառույց, որտեղ տեղակայված են արտադրական սենքերը.

**արտադրական սենք**՝ սենք, որը տեղակայված է արտադրական շենքում եւ, որտեղ մշտապես (հերթափոխով) կամ պարբերաբար (աշխատանքային օրվա ընթացքում) իրականացվում է անասնաբուժական հսկողության (վերահսկողության) ենթակա կենդանիների աճեցման (բուծման եւ պահման), ապրանքների արտադրության (պատրաստման) եւ պահպանման հետ կապված գործունեություն.

**անասնագերեզմանոց**՝ անդամ պետության օրենսդրության բնապահպանական, սանիտարական եւ անասնաբուժական պահանջներին համապատասխան սահմանված հողատարածք, որն ունի կենսաբանական թափոնների թաղման համար նախատեսված գետնահորերով (խրամներով) եւ (կամ) կենսաջերմային հորերով (Բեկարի հորերով) հատուկ սարքավորված ցանկապատ.

**սանիտարական սպանդային կետ**՝ կենդանիների եւ թռչունների հարկադրված սպանդի համար նախատեսված շենք (սենք):

Սույն պահանջներում գործածվող մյուս հասկացությունները կիրառվում են «Եվրասիական տնտեսական միության մասին» 2014 թվականի մայիսի 29-ի պայմանագրով սահմանված իմաստներով:

III. Անասնաբուծական օբյեկտներին ներկայացվող անասնաբուժական (անասնաբուժասանիտարական) պահանջները

1. Անասնաբուծական օբյեկտներին ներկայացվող ընդհանուր անասնաբուժական (անասնաբուժասանիտարական) պահանջները

4. Սույն ենթաբաժնի գործողությունը չի տարածվում ձուկ եւ մեղու պահելու համար նախատեսված անասնաբուծական օբյեկտների վրա:

5. Կենդանիների պահման համակարգի ընտրությունը որոշվում է՝ ելնելով կենդանիների տեսակից եւ ցեղից, դրանց արտադրական նշանակությունից, ինչպես նաեւ կլիմայական պայմաններից եւ կերային բազայի վիճակից (արոտավայրերի, ջրելատեղերի առկայությունից, կերերի պահպանման պայմաններից):

6. Անասնաբուծական օբյեկտի արտադրական սենքերի կառուցման ժամանակ օգտագործվում են նյութեր, որոնք կենդանիների առողջությանը վնաս չեն հասցնում, հեշտությամբ մաքրվում եւ ախտահանվում են:

7. Արգելվում է անասնաբուծական օբյեկտները շահագործման մեջ դնելը՝ գոմաղբի հավաքման, հեռացման, պահպանման, վարակազերծման եւ օգտահանման, արտադրական կեղտաջրերի հեռացման, ախտահանման պատնեշների, անասնաբուժասանիտարական անցարանների, մաքրման կառուցվածքների անավարտ համակարգերի առկայության դեպքում:

8. Անասնաբուծական օբյեկտի տարածքը պետք է ամբողջությամբ ցանկապատված լինի կամ այլ կերպ բացառի այդ տարածք կողմնակի անձանց եւ տրանսպորտային միջոցների մուտքի հնարավորությունը, ինչպես նաեւ սահմանափակի վայրի ու թափառող կենդանիների մուտքը:

9. Կենդանիների պահման համար նախատեսված արտադրական բոլոր շենքերը (սենքերը) պետք է լինեն մասնագիտացված՝ կենդանիների տարիքային եւ ֆիզիոլոգիական առանձնահատկություններին համապատասխան:

10. Կենդանիների պահման համար նախատեսված արտադրական սենքերը պետք է համապատասխանեն կոնկրետ տեսակի եւ տարիքի կենդանիների համար զոոհիգիենիկ նորմերին եւ նախագծվեն համապատասխան սեռատարիքային խմբի կենդանու հաշվով մակերեսի նորմերի պահպանմամբ, որոնք սահմանվում են անդամ պետությունների օրենսդրությամբ:

Կենդանիների պահման համար նախատեսված արտադրական սենքերում պահվում է համապատասխան սեռատարիքային խմբի համար օպտիմալ միկրոկլիման:

11. Կենդանիներին վնասելուց խուսափելու համար կենդանիների պահման համար նախատեսված արտադրական սենքերը եւ սարքավորումները չպետք է ունենան ցցուն մասեր, այդ թվում՝ սրածայր ելուստներ: Հատակի մակերեւույթը պետք է լինի կոշտ, հարթ, կայուն:

12. Այն դեպքում, երբ տեխնոլոգիայով նախատեսված չէ կենդանիներին ամբողջ տարվա ընթացքում արոտավայրերում պահելը, անասնաբուծական օբյեկտի արտադրական տարածքը բաժանվում է հետեւյալ գոտիների՝

ա) արտադրական գոտի,

բ) վարչատնտեսական գոտի,

գ) կերերի պահպանման եւ պատրաստման գոտի,

դ) կենսաբանական թափոնների ժամանակավոր պահպանման եւ (կամ) օգտահանման գոտի:

13. Արտադրական գոտում տեղակայված են կենդանիների բուծման եւ պահման համար նախատեսված արտադրական սենքեր:

14. Վարչատնտեսական գոտում տեղակայված են վարչատնտեսական ծառայությունների շենքերը եւ շինությունները, ինժեներատեխնիկական սպասարկման օբյեկտները (ավտոտնակ, տեխնիկական պահեստներ, մեխանիկական արհեստանոցներ):

15. Կերերի պահպանման եւ պատրաստման գոտում պետք է սարքավորված լինեն չոր պահեստային սենքեր, որոնք սահմանափակում են թափառող կենդանիների, կրծողների, թռչունների եւ միջատների մուտքն այնտեղ: Կերերի պահպանման պայմանները պետք է ապահովեն դրանց անվտանգությունը պահպանման ամբողջ ժամկետի ընթացքում:

Կերի արտադրամասը (առկայության դեպքում) նախագծվում եւ սարքավորվում է այնպես, որ բացառվի պատրաստի կերախառնուրդների շփումը կերի արտադրամաս բերվող՝ դրա պատրաստման համար նախատեսված բաղադրիչների հետ:

16. Կենսաբանական թափոնների ժամանակավոր պահպանման եւ (կամ) օգտահանման գոտին տեղակայում են տվյալ տեղանքի համար քամիների վարդին համապատասխան այնպես, որ տարվա տաք եղանակի մեծ մասը այն գտնվի անասնաբուծական օբյեկտի արտադրական գոտու նկատմամբ հողմահակառակ ուղղությամբ:

17. Յուրաքանչյուր անասնաբուծական օբյեկտում պետք է գոմաղբի վարակազերծման համար ստեղծվեն պայմաններ: Վարակիչ հիվանդությունների մասով անապահով անասնաբուծական օբյեկտից գոմաղբը վարակազերծում են անդամ պետությունների գործող հրահանգներին համապատասխան:

18. Անասնաբուծական օբյեկտում անդամ պետությունների օրենսդրությանը համապատասխան պետք է ապահովվեն պայմաններ կենդանիների (թռչունների) դիակների, անասնաբուժական կոնֆիսկատների եւ կենսաբանական այլ թափոնների հավաքման համար դրանց հետագա ոչնչացման (օգտահանման) նպատակով: Կենդանիների (թռչունների) դիակները, անասնաբուժական կոնֆիսկատները եւ կենսաբանական այլ թափոններ հավաքում են մակնշված կոնտեյներներում՝ կենցաղային աղբից առանձին:

19. Անասնաբուծական օբյեկտի արտադրական գոտի մուտքերը (ելքերը) պետք է սարքավորված լինեն աշխատակիցների եւ այցելուների համար նախատեսված անասնաբուժասանիտարական անցարաններով:

20. Անասնաբուժասանիտարական անցարանը պետք է սարքավորված լինի տնային հագուստի համար նախատեսված հանդերձարանով (յուրաքանչյուր աշխատակցին հատկացված անհատական պահարաններով), հանդերձարանից՝ միջանցիկ անցումով դեպի հանդերձապահարան՝ արտահագուստով եւ կոշիկներով: Չի թույլատրվում մտնել տնային հագուստով եւ կոշիկներով, ներս բերել դրանք եւ այլ առարկաներ ու սննդամթերք անասնաբուծական օբյեկտի արտադրական սենք, ինչպես նաեւ արտահագուստով ու կոշիկներով դուրս գալ արտադրական սենքերից եւ դուրս բերել դրանք անասնաբուծական օբյեկտի սահմաններից դուրս:

Արտահագուստը եւ կոշիկները պետք է ենթարկվեն վարակազերծման կամ լվացման՝ ախտահանող լուծույթների կիրառմամբ:

21. Անասնաբուծական օբյեկտի տարածք (տարածքից) մուտքի (ելքի) ժամանակ պետք է ապահովվի ցանկացած եղանակային պայմաններում մուտք գործող եւ դուրս եկող տրանսպորտային միջոցի արդյունավետ ախտահանումը:

22. Անասնաբուծական օբյեկտի տարածքում չի թույլատրվում գոմաղբի, կենդանիների դիակների, սպանդի թափոնների եւ կենսաբանական այլ թափոնների տեղաշարժման ուղիների հատումը կենդանիների, կենդանական ծագման արտադրանքի, կերերի տեղաշարժման ուղիների հետ:

23. Անասնաբուծական օբյեկտը պետք է ունենա անհրաժեշտ սենքեր (կոնստրուկցիաներ), որպեսզի կենդանիների անդադար պահման ժամանակ ապահովվի «ամբողջն ազատ է-ամբողջը զբաղված է» սկզբունքը:

24. Անկախ անասնաբուծական օբյեկտի մասնագիտացումից՝ այնտեղ պետք է առանձնացվեն առանձին սենքեր կամ տեղ՝ անասնաբուժական դեղապատրաստուկների, ինչպես նաեւ անասնաբուժական ուղեկից փաստաթղթերի եւ այլ փաստաթղթերի (մատյանների) պահպանման համար, որոնցով հաստատվում է անասնաբուծական օբյեկտում հակաանասնահամաճարակային, կանխարգելիչ եւ բուժիչ համալիր միջոցառումների իրականացումը:

Անասնաբուժական դեղապատրաստուկները պետք է պահպանվեն դրանց օգտագործման հրահանգների պահանջներին համապատասխան:

25. Կախված կենդանիների վերարտադրության եւ պահման առանձնահատկություններից՝ անասնաբուծական օբյեկտում սարքավորում են՝

ա) կենդանիների կարանտինացման համար շենք (սենք),

բ) մեկուսարան,

գ) արհեստական սերմնավորման կետ,

դ) անասնաբուժապրոֆիլակտիկ կետ,

ե) սանիտարական սպանդային կետ՝ արտադրական ցիկլի շրջանակներում հիվանդ եւ հիվանդության մեջ կասկածվող կենդանիների սպանդի համար,

զ) առաջնային պաթոլոգոանատոմիական հետազոտությունների համար նախատեսված եւ լաբորատոր հետազոտությունների համար պաթոլոգիական նյութի նմուշառման վայր:

26. Անասնաբուծական օբյեկտում կարող են ստացվել բացառապես առողջ կենդանիներ, ինչը պետք է հաստատվի անասնաբուժական ուղեկից փաստաթղթերով:

27. Կարանտինի անցկացման ժամանակահատվածում արգելվում է կենդանիների վերախմբավորումը: Ախտորոշիչ հետազոտությունները եւ կանխարգելիչ վերամշակումներն անցկացվում են այն անդամ պետության անասնաբուժության ոլորտում լիազորված մարմնի կողմից նախատեսված՝ համապատասխան գյուղատնտեսական կազմակերպության ղեկավարի կողմից հաստատված բուժական-պրոֆիլակտիկ միջոցառումների սխեմային համապատասխան, որի հսկողության ենթակա տարածքում գտնվում է տնտեսությունը:

28. Անասնաբուծական օբյեկտներում իրականացվում է կենդանիների առողջական վիճակի նկատմամբ անասնաբուժական մշտական հսկողություն:

29. Անասնաբուծական օբյեկտի անասնաբուժական մասնագետների եւ սպասարկող անձնակազմի նկատմամբ, այդ թվում՝ իրենց անձնական օժանդակ տնտեսություններում կենդանիների պահման հնարավորությանը վերաբերող պահանջները, սահմանվում են անդամ պետությունների օրենսդրությամբ:

30. Արոտավայրերի տարածքում չպետք է լինեն անասնագերեզմանոցներ եւ անասունների քշման (տեղափոխման) ուղիներ: Արոտավայրերում պետք է անցկացվեն կրծողների եւ արյուն ծծող միջատների դեմ ուղղված պայքարին, ջրավազանների դելարվացիային ուղղված միջոցառումներ: Արյուն ծծող միջատների զանգվածային թռիչքի ժամանակահատվածում պետք է պայմաններ նախատեսվեն՝ կենդանիներին գիշերային արածեցման տեղափոխելու եւ (կամ) կենդանիներին միջատասպան միջոցներով մշակելու համար: Կենդանիների արոտավայրերում արգելվում է գոմաղբի ցրումը, կեղտաջրերի դատարկումը, ինչպես նաեւ այլ տեսակի կենդանիների արածեցումը:

31. Անասնաբուծական օբյեկտ բերվող բոլոր կերերը պետք է ենթարկվեն անասնաբուժասանիտարական հսկողության:

32. Նոր բերված կենդանիները տեղավորվում են սենքում (սենքերում) (փարախներում) զննության, անասնաբուժասանիտարական մշակման եւ կարանտինացման նպատակով:

2. Խոշոր եղջերավոր անասունների պահման համար նախատեսված՝ անասնաբուծական օբյեկտներին ներկայացվող անասնաբուժական (անասնաբուժասանիտարական) պահանջները

33. Լրիվ արտադրական ցիկլով՝ խոշոր եղջերավոր անասունների բտման անասնաբուծական օբյեկտներում խոշոր եղջերավոր անասունների պահման համար պետք է սարքավորվեն սենքեր՝ հորթեր աճեցնելու առաջին ժամանակահատվածի համար, ինչպես նաեւ սենքեր՝ բտման խմբերի համար, բացառությամբ խոշոր եղջերավոր կենդանիների՝ ամբողջ տարվա ընթացքում արոտավայրում պահելու դեպքում:

34. Բաց կամ կիսաբաց տիպի մակաղատեղիները կարող են լինել սեզոնային կամ ամբողջ տարվա համար նախատեսված:

35. Սեզոնային մակաղատեղիներն օգտագործվում են տարվա տաք եղանակին: Դրանց օգտագործման ժամանակահատվածները սահմանվում են՝ կախված այն շրջանի կլիմայական պայմաններից, որտեղ տեղակայված է անասնաբուծական օբյեկտը:

Բոլոր սեզոնային մակաղատեղիները նախագծվում են որպես բաց՝ կերամաններով, խմոցներով եւ, հարկ եղած դեպքում, ստվերածածկերով սարքավորված՝ անասունների համար սեկցիաներով (փարախներով):

36. Մակաղատեղիները սարքավորվում են դրենաժային համակարգով:

37. Խոշոր եղջերավոր անասունների կերակրումը կատարվում է մակաղատեղիների սենքերում կամ կերագծերում՝ դեպի դրանց ազատ մուտքի դեպքում:

38. Անասնաբուծական օբյեկտում պետք է ստեղծվեն խոշոր եղջերավոր անասուններին խմեցնելու ջրով ապահովման պայմաններ:

39. Անասնաբուծական օբյեկտում կենդանիների նոր խմբերի տեղավորումն իրականացվում է բացառապես սենքերի նախապատրաստումից հետո:

40. Թույլ, հիվանդ, թերաճ եւ թերզարգացած խոշոր եղջերավոր անասուններին պահելու եւ համապատասխան անասնաբուժական օգնություն ցուցաբերելու համար սարքավորվում են մեկուսացված սենքեր (մեկուսարաններ)՝ ընդհանուր գլխաքանակի մինչեւ 1 տոկոս տարողությամբ:

41. Անասնաբուծական օբյեկտում կաթի ստացման մասով նախատեսվում է կաթնային բլոկի (կովանոցում մեկուսացված սենքի կամ առանձին շենքի) կառուցում՝ կաթի առաջնային մշակման եւ ժամանակավոր պահպանման, ինչպես նաեւ կթման սարքավորումը լվանալու եւ մշակելու համար: Կաթնային բլոկում թույլատրվում է մեկուսացված սենքերի առկայություն՝ լվացող եւ ախտահանիչ միջոցների պահպանման եւ պատրաստման համար: Կաթնային բլոկում սարքավորվում է առանձին սենյակ՝ կաթի հետազոտության համար (լաբորատորիա) կամ մեկ լաբորատորիա՝ ամբողջ տնտեսության համար:

42. Կովերի կթման վայրերը եւ կաթի առաջնային մշակման սենքերը, ինչպես նաեւ կթման սարքավորումը պետք է սահմանափակեն կաթի վրա աղտոտող գործոնների ազդեցությունը: Կաթի ստացման մասով անասնաբուծական օբյեկտները ինֆեկցիոն հիվանդություններով տառապող կենդանիներից ստացված կաթի վարակազերծման նպատակով պետք է ապահովվեն կաթի բարձրջերմաստիճանային մշակման համար նախատեսված սարքավորմամբ:

43. Անասնաբուծական օբյեկտում պետք է պայմաններ ապահովվեն՝ կաթի ջերմային կամ այլ մշակման համար կենդանիների կերակրման ժամանակ դա օգտագործելու եւ անասնաբուժասանիտարական փորձաքննության արդյունքներով սննդային նպատակներով օգտագործելու անհնարինության դեպքում:

44. Ամառային ճամբարներում կթի հոտի արձակ պահման համար առանձնացնում է վայր՝ կթելու համար եւ այն ապահովում են կթման համար բոլոր պարագաներով՝ կաթնահավաք սարքերով, ջրով, լվացող եւ ախտահանիչ միջոցներով, զտիչ նյութերով, անձնական հիգիենայի միջոցներով:

45. Կթի կովերի համար չի թույլատրվում տորֆը՝ որպես ցամքար օգտագործելը:

3. Խոշոր եղջերավոր անասունների՝ ամբողջ տարվա ընթացքում արոտավայրերում պահմամբ անասնաբուծական օբյեկտներին ներկայացվող անասնաբուժական (անասնաբուժասանիտարական) պահանջները

46. Անասնաբուծական օբյեկտում պետք է սարքավորվի սպասարկող անձնակազմի եւ անասնաբուժական կետի տեղավորման համար նախատեսված շենք, ինչպես նաեւ փարախ՝ անասնաբուժականխարգելիչ, ախտորոշիչ եւ հակաանասնահամաճարակային միջոցառումներն իրականացնելու համար: Անասնաբուծական օբյեկտի տարածքում կարող են տեղակայվել ավտոտնակներ, շարժական կամ ստացիոնար կերամաններ եւ խմոցներ:

47. Ջրելու համար օգտագործվող՝ կանգուն ջրով ջրամբարները պետք է վերահսկվեն խոշոր եղջերավոր անասունների մակաբույծների թրթուրների առկայության մասով եւ անհրաժեշտության դեպքում ենթարկվեն դելարվացիայի ու դեզինվազիայի: Չի թույլատրվում խոշոր եղջերավոր անասունների ջրման համար կեղտաջրերով աղտոտված աղբյուրներից ջրի օգտագործումը: Ջրման եւ կերերի պատրաստման համար օգտագործվող ջուրը՝ ըստ որակի եւ անվտանգության ցուցանիշների, պետք է համապատասխանի անդամ պետությունների օրենսդրության պահանջներին:

48. Կերերի պահպանման վայրերը, այդ թվում՝ խտանյութերը եւ կերային հավելումները, կարող են տեղադրվել անասնաբուծական օբյեկտի մակաղատեղիներում կամ դրա տարածքից դուրս: Կերերի պահպանման վայրերը պետք է գտնվեն ծածկի (տանիքի) տակ:

49. Խոշոր եղջերավոր անասունների՝ գիրացման համար արածեցման վայրերում չեն թույլատրվում թունավոր բույսերի կուտակումներ, դրա համար արոտավայրերը պետք է հետազոտվեն թունավոր բույսերի հայտնաբերման մասով:

50. Անասնաբուծական օբյեկտում պետք է ապահովվի հարկադրված սպանդի համար կենդանիները դուրս բերելու, ինչպես նաեւ անկած կենդանիները պաթոլոգոանատոմիական դիահերձման համար դուրս բերելու եւ լաբորատոր հետազոտությունների համար կենսաբանական նյութերի վերցման հնարավորությունը:

4. Խոզերի պահման համար նախատեսված անասնաբուծական օբյեկտին ներկայացվող անասնաբուժական (անասնաբուժասանիտարական) պահանջները

51. Խոզերը տեղավորվում են խմբային կամ անհատական մսուրներում (սեկցիաներում), որոնք ունեն կերային բաժիններ եւ հանգստի տեղ: Մսուրները (սեկցիաները) պետք է չոր լինեն: Հարկ եղած դեպքում օգտագործվում է ցամքարային նյութ:

52. Խոզերի յուրաքանչյուր արտադրական խումբ պահվում է առանձին սենքում՝ բացառությամբ կաթնակեր գոճիների, որոնք պահվում են խոզամոր հետ միասին:

53. Մսուրներում (սեկցիաներում) կաթնակեր գոճիների տաքացման համար ստնտու էգերի համար կիրառում են տեղային տաքացման հատուկ համակարգեր (հատակի տաքացում, ճառագայթային տաքացում եւ այլն):

54. Թույլ, հիվանդ, թերաճ եւ թերզարգացած խոզերի պահման ու համապատասխան անասնաբուժական օգնության ցուցաբերման համար սարքավորվում են մեկուսացված սենքեր (մսուրներ)՝ ընդհանուր գլխաքանակի մինչեւ 1 տոկոս տարողությամբ:

55. Հղի խոզամայրերի տեխնոլոգիական խմբերը ծնելուց 4-6 օր առաջ փոխադրվում են հատուկ սեկցիաներ եւ տեղավորվում են անհատական մսուրներում, որտեղ կատարվում է ծինը եւ պահվում են հղի խոզամայրերը բերի հետ: Մսուրում գոճիների համար նախատեսվում է լցակերերի բաժին:

56. Էգի ծնի ժամանակ վերարտադրողական արտադրամասում սահմանվում են ոչ խոնավանցիկ տարողություններ՝ ընկերքի եւ մեռելածին պտուղների հավաքման համար: Օրը երկու անգամ այդ տարողությունները դուրս են բերվում: Տարողությունը դատարկելուց հետո այն հանգամանորեն լվանում են, ախտահանում եւ վերադարձնում են վերարտադրողական արտադրամաս:

57. Խոզաբուծական ձեռնարկություններում (տոհմային, վերարտադրողական, բտման եւ ավարտված արտադրական ցիկլով) անասնաբուծական օբյեկտների շինարարությունն իրականացվում է աճեցման տեխնոլոգիայի առանձնահատկություններին համապատասխան:

58. Արհեստական սերմնավորման կետը (առկայության դեպքում) տեղակայում են տոհմային վերարտադրողի կամ արդյունաբերական համալիրի տարածքում: Արհեստական սերմնավորման կետում նախատեսվում է սենք՝ արու խոզերի պահման համար, լաբորատոր-տեխնոլոգիական մասնաշենք եւ անասնաբուժասանիտարական անցարան: Արհեստական սերմնավորման կետի համալիրում ներառում են կերապատրաստման բաժինը:

5. Ոչխարների պահման համար նախատեսված անասնաբուծական օբյեկտներին ներկայացվող անասնաբուժական (անասնաբուժասանիտարական) պահանջները

59. Ոչխարների պահման համար սենքերը՝ դրանց հարող բաց բազաներով, ինչպես նաեւ արհեստական սերմնավորման կետը (առկայության դեպքում) տեղակայվում են արտադրական գոտում:

60. Վաճառքի համար ընտրված կամ վերջերս ձեռք բերված ոչխարների կարանտինացման համար նախատեսված կարանտինային բաժինը տեղակայվում է առանձին մակաղատեղիում:

61. Մսուրային պահման ժամանակ ժամանակի մեծ մասը ոչխարները պետք է պահվեն բաց մակաղատեղիներում, իսկ ամպամած եղանակին, խիստ ցրտերի եւ ոչխարի ծինի ժամանակահատվածում՝ սենքերում:

62. Յուրաքանչյուր հոտի համար նախատեսվում են արոտավայրերի տարածքներ, սահմանվում է դրանց օգտագործման հերթականությունը եւ ձեռնարկվում են ոչխարներին ջրով ապահովելու միջոցներ:

63. Ոչխարներին արեւի ճառագայթներից պաշտպանելու համար սարքավորվում են ստվերածածկեր:

64. Ոչխարներին խուզում են ամառային շրջանում լավ լուսավորվածությամբ եւ օդափոխությամբ խուզման կետերում: Խուզման կետի մոտ սարքավորվում են փարախներ եւ տարանջատման կետեր:

65. Ոչխարների մաշկածածկույթի՝ տիզասպան միջոցներով մշակման համար հարմարանքները տեղակայվում են խուզման կետերի մոտ՝ հաշվի առնելով այդ հարմարանքների թողունակությունը:

66. Հիվանդ ոչխարների ժամանակավոր պահման համար ոչխարաբուծական ֆերմաներում սարքավորվում է առանձին սեկցիա՝ ընդհանուր գլխաքանակի մինչեւ 0,5 տոկոս տարողունակությամբ:

6. Մուշտակամորթ գազանների պահման համար նախատեսված անասնաբուծական օբյեկտներին ներկայացվող անասնաբուժական (անասնաբուժասանիտարական) պահանջները

67. Շեդերը, որտեղ պահվում են մուշտակամորթ գազանները, անասնաբուժական կետը, մեկուսարանը, կերի արտադրամասը եւ մուշտակամորթ գազանների մորթու առաջնային մշակման արտադրամասը տեղակայվում են արտադրական գոտում:

68. Կերի արտադրամասը եւ մուշտակամորթ գազանների մորթու առաջնային մշակման արտադրամասը կառուցվում են արտադրական եւ վարչական-տնտեսական գոտիների սահմանազատման գծում:

69. Մուշտակամորթ գազանների կերակրման համար օգտագործվող՝ կենդանական ծագման արտադրանքի անհրաժեշտ պաշարները պահպանելու համար անասնաբուծական օբյեկտում սարքավորվում են սառնարանային խցիկներ:

70. Մուշտակամորթ գազանների մորթու առաջնային մշակման արտադրամասում նախատեսվում են մուշտակամորթ գազանների մորթու հանման, ճարպազերծման եւ սորտավորման համար սենքեր, պատրաստի արտադրանքի (մուշտակամորթ գազանների մորթու) պահեստ, սպասարկող անձնակազմի համար հանգստի սենյակ:

71. Պատրաստի արտադրանքի պահեստը պետք է տեղակայված լինի այնպես, որ բացառվի այնտեղ օտար անձանց մուտքը, եւ սարքավորված լինի մուշտակամորթ գազանների մորթու անասնաբուժական հսկողության անցկացման համար անհրաժեշտ միջոցներով:

72. Մուշտակամորթ գազանների մորթիները պետք է պահպանվեն փակ մաքուր եւ չոր սենքերում:

73. Պատրաստի արտադրանքի պահեստը սարքավորվում է մուշտակամորթ գազանների մորթու պահպանման համար կախարաններով եւ դարակաշարերով: Պատրաստի արտադրանքի պահեստում տեղակայված սարքավորումները, ինչպես նաեւ տակդիրները պատրաստվում են լվացման եւ ախտահանման՝ հեշտությամբ ենթարկվող նյութերից:

74. Մեկուսարանում պետք է մուշտակամորթ գազանների պահման համար տեղակայվեն վանդակներով շեդեր՝ հիմնական նախրի մուշտակամորթ գազանների ընդհանուր քանակի մինչեւ 5 տոկոս տարողությամբ:

75. Մուշտակամորթ գազանները պետք է պահվեն վանդակներում, որտեղ դրանք հնարավորություն ունեն ազատ տեղաշարժվելու, պառկելու, հետեւի թաթերի վրա ամբողջ հասակով բարձրանալու, տվյալ տեսակին բնորոշ՝ մարմնի կեցվածքներ եւ դիրքեր ընդունելու: Վանդակը պետք է սարքավորված լինի մեկուսացված (փակ) բաժնով (տնակով):

76. Մուշտակամորթ գազաններն արածեցնելու համար նախատեսված ցանցկեն հատակների համար խորշերն անհրաժեշտ է ընտրել այնպես, որ բացառվի կենդանիների վնասվելը: Հատակի մակերեւույթը պետք է լինի կոշտ, հարթ եւ կայուն:

77. Մուշտակամորթ գազանների համար նախատեսված տնակներում օգտագործվող փռվածքը պետք է լինի մուշտակամորթ գազաններին չվնասող փափուկ ծղոտից, տաշեղից կամ այլ ցամքարային նյութից: Չի թույլատրվում կիրառել բորբոսակալած եւ (կամ) անորակ ցամքարային նյութ:

78. Անասնաբուծական օբյեկտը պետք է սարքավորված լինի չջեռուցվող սենքով կամ սառնարանային խցիկով՝ մուշտակամորթ գազանների մսեղիքի պահպանման համար՝ մինչեւ դրանք՝ մուշտակամորթ գազանների մորթու առաջնային մշակման արտադրամաս ուղարկելը:

7. Թռչունների պահման համար նախատեսված՝
անասնաբուծական օբյեկտներին ներկայացվող
անասնաբուժական (անասնաբուժասանիտարական) պահանջները

79. Մուտքի եւ ելքի ախտահանման պատնեշները տեղադրվում են դեպի անասնաբուծական օբյեկտի տարածք հիմնական մուտքի մոտ, ինկուբատորիայի տեղակայման գոտում, սպանդի եւ վերամշակման գոտում, ինչպես նաեւ արտադրական հարթակում:

80. Տարայի եւ տրանսպորտային միջոցի համար ախտահանիչ բլոկը եւ ախտահանիչ միջոցների պահեստը տեղակայվում են դեպի անասնաբուծական օբյեկտի տարածք գլխավոր մուտքի մոտ, ինկուբատորիաներում, սպանդի եւ վերամշակման գոտում, ձվի պահեստում եւ յուրաքանչյուր արտադրական հարթակում:

81. Միջանցիկ եւ օժանդակ սենքերով անասնաբուժասանիտարական անցարանները տեղակայվում են յուրաքանչյուր արտադրական հարթակ մուտք գործելիս կամ անասնաբուծական օբյեկտի տարածք մտնելիս, այն դեպքում, երբ այն բաժանված չէ առանձին արտադրական հարթակների:

82. Ինկուբատորիայի, սպանդի եւ վերամշակման արտադրամասի, ձվերի սորտավորման եւ փաթեթավորման արտադրամասի անձնակազմի համար անասնաբուժասանիտարական թողարանները պետք է տեղակայվեն նշված շենքերի կազմում:

83. Թռչունների պաթոլոգոանատոմիական դիահերձման (հերձարանի) համար նախատեսված սենքը տեղակայվում է կենսաբանական թափոնների ուտիլիզացման համար նախատեսված բաժնում:

84. Թռչունների պահման համար նախատեսված շենքերը (սենքերը) իրենց չափսերով պետք է համապատասխանեն տեխնոլոգիական գործընթացի պահանջներին:

85. Անասնաբուծական օբյեկտի տարածքում պետք է ապահովվեն այնպիսի պայմաններ, որոնք թույլ չեն տա վայրի թռչնի բնադրումը: Անասնաբուծական օբյեկտի տարածքում չի թույլատրվում բաց ջրավազանների առկայությունը:

86. Թռչունների համար սենքերը պետք է պարբերաբար մաքրվեն ծերտից եւ այլ աղտոտումներից, իսկ թառերը, հատակները, բները, ընդկալները, վանդակները, կերամաններն ու խմոցները լվացվում են, անհրաժեշտության դեպքում ախտահանվում եւ ենթարկվում վարակազերծման, ծերտը հավաքվում է:

87. Թռչնի վերգետնյա պահման դեպքում՝ որպես ցամքարային նյութ, օգտագործվում են տաշեղներ, փայտաթեփ, ծղոտե հարդ եւ (կամ) այլ նյութեր: Յուրաքանչյուր խմբաքանակ փոխելիս խորը ցամքարը հեռացվում է եւ կատարվում է սենքի մանրակրկիտ մեխանիկական մաքրում ու ախտահանում:

88. Անհրաժեշտության դեպքում անասնաբուծական օբյեկտի տարածքում, դրան հարող սենքում, որտեղ պահվում են թռչունները, սարքավորվում են մեկուսացված մակաղատեղիներ:

89. Այն դեպքում, երբ մեկ շենքում գտնվում են տարբեր նշանակության սենքեր, ապա այդպիսի սենքերը մեկուսացվում են միմյանցից խուլ պատերով, դեպի դուրս տանող առանձին ելքերով:

90. Յուրաքանչյուր թռչնաբուծական սենքում, կերերի պատրաստման արտադրամասում, հացահատիկի պահեստում եւ այլ արտադրական սենքերում դռներն ու օդափոխման անցքերը սարքավորվում են սինանտրոպ թռչունների մուտքը կանխարգելող ցանց ունեցող շրջանակներով:

91. Ինկուբատորիայում պետք է միմյանցից մեկուսացվեն ինկուբացիոն եւ դուրս բերման պահարանների համար սրահները, ձվի պահեստը, ձվերի նախաինկուբացիոն ախտահանման համար խցիկները, հատակին մատղաշ թռչուններին սորտավորելու համար սենքերը, օրական մատղաշ թռչունների ընդունման-հանձնման համար սենքը եւ լվացման բաժինը:

92. Մատղաշ թռչունների յուրաքանչյուր խմբաքանակ կյանքի առաջին տարիներին տեղավորվում է հատուկ պատրաստված, մաքուր, նախօրոք ախտահանված եւ տաքացվող սենքերում:

93. Թռչունը տեղավորվում է թռչնաբուծական սենքերում բացառապես՝ առաստաղից, պատերից, հատակից եւ սարքավորումներից վերցված լուծույթների՝ կատարված ախտահանման որակի մասով լաբորատոր հետազոտությունների արդյունքներն ստանալուց հետո:

94. Յուրաքանչյուր առանձին սենքում կամ մեկուսացված սրահում տեղավորվում են բացառապես նույն տարիքի թռչունների խմբաքանակներ: Խստիվ արգելվում է անկած կամ խոտանված թռչնին մեկ այլ թռչնով փոխարինելը:

Գյուղատնտեսական նպատակներով թռչնի աճեցման համար նախատեսված սենքերում կերային խառնուրդների պատրաստումը չի թույլատրվում:

95. Թռչնանոցներում թռչունների տեղավորման խտության նորմաները սահմանվում են՝ ելնելով թռչնի պահման եղանակից:

96. Ինկուբատորիայում թույլատրվում է ձվի ընդունման եւ սորտավորման համար սենքերի միացումը:

97. Ծնողական, նախածնողական եւ սելեկցիոն երամի թռչնանոցներում պետք է լինի ձվի՝ գազահարման եւ ախտահանման խցիկ:

98. Ինկուբատորիայում մատղաշ թռչունների ընտրությունը կատարվում է ընտրության համար նախատեսված հատուկ սենքում:

99. Չափահաս թռչնի՝ հատակի վրա պահելու համար նախատեսված թռչնանոցները սարքավորվում են անհատական կամ խմբային բներով: Այդպիսի բները պետք է հեշտ հասանելի լինեն ձվի զննության, հավաքման եւ մաքրման համար:

100. Ձվատու ցեղի հավերի համար բները պետք է լինեն երկ- կամ եռահարկ, մսատու ցեղի հավերի համար՝ մի- կամ երկհարկանի:

101. Մսատու ցեղի հավերի համար բները պետք է տեղակայվեն տեխնոլոգիական միջանցքի երկայնքով, ընդ որում, այդպիսի բնի կառուցվածքը պետք է ապահովի միջանցքի կողմից ձվի հավաքումը:

8. Ձկան պահման համար նախատեսված՝ անասնաբուծական օբյեկտներին (բացառապես լճակային տնտեսություններին) ներկայացվող անասնաբուժական (անասնաբուժասանիտարական) պահանջները

102. Ձկան բուծման եւ աճեցման համար օգտագործվում են ջրավազաններ եւ ջրային աղբյուրներ, որոնք, ըստ ջրի աղային եւ գազային բաղադրության, համապատասխանում են անդամ պետությունների օրենսդրության պահանջներին եւ որոնք բարենպաստ են այն ինֆեկցիոն եւ ինվազիոն հիվանդությունների մասով, որոնց նկատմամբ ընկալունակ են աճեցվող ձկան տեսակները:

103. Ջրավազանների կոնստրուկցիայով պետք է նախատեսվի ձուղբածության լճակների, տարվա տաք եղանակին արտադրող ձկների եւ ձկների վերանորոգող երամի համար նախատեսված հատուկ լճակների եւ աճեցման համար նախատեսված լճակների հուների լրիվ չորացում ապահովող միջոցառումների անցկացման հնարավորություն:

104. Բոլոր ջրավազանները պետք է ունենան անկախ ջրամատակարարում եւ պետք է սարքավորված լինեն հիդրոտեխնիկական կառուցվածքներով, որոնք կխոչընդոտեն այնտեղ կեղտոտ ձկան եւ այլ ջրային օրգանիզմների՝ ձկան հիվանդություններ փոխանցողների ներթափանցումը:

105. Տոհմային ձկան պահման համար նախատեսված ջրավազանները պետք է տեղակայվեն ջրավազանների մակարդակից բարձր մնացած ձկան (պարարտացման համար նախատեսված լճակներ) պահման համար եւ ունենան անկախ ջրամատակարարում:

106. Կարանտինացման համար օգտագործվող ջրավազանները եւ (կամ) ձկան (մինչ ձկնկիթ դնելը, արտադրող ձկների, այլ տնտեսություններ ուղարկելու համար նախապատրաստված ձկների) ժամանակավոր գերապահման համար լճակ-ձկնաբուծարանները տեղակայվում են ձկնաբուծական տնտեսության ջրային համակարգի վերջում, եւ դրանցից ջրթողն իրականացվում է լճակ-պարզարան, որը կապակցված չէ ձկնաբուծական տնտեսության մնացած ջրավազանների հետ՝ վարակազերծման համար, կամ ձկնատնտեսական նշանակություն չունեցող ջրավազաններ:

107. Ձկնաբուծական տնտեսությունների բոլոր ջրավազանները պետք է օգտագործվեն բացառապես ըստ իրենց ուղիղ նշանակության:

108. Ձկնաբուծական տնտեսությունում պետք է լինեն լաբորատորիաներ իխտիոպաթոլոգիական հետազոտությունների անցկացման համար, ինչպես նաեւ ավազաններ կամ տաշտեր՝ ձկների բուժիչ եւ կանխարգելիչ մշակման համար:

109. Կարանտինացման համար օգտագործվող ջրավազանները, դրանց մեջ ձկան բացակայության դեպքում, պետք է պահվեն առանց ջրի, սակայն ամբողջովին պատրաստ՝ դրանցում ցանկացած ժամանակ ձուկը տեղավորելու համար:

110. Ձկնաբուծական տնտեսություններում անցկացվում են միջոցառումներ՝ ջրավազաններում ձկնակեր ջրլող թռչունների կուտակումն արգելելու համար:

111. Ջրավազանների մերձափնյա գոտին պահվում է պատշաճ վիճակում, անցկացվում է գույքի, սարքավորումների եւ կառանատեղի, ինչպես նաեւ ձկան անասնաբուժասանիտարական մշակման եւ գույքի ու սարքավորման պահպանման վայրերի կանխարգելիչ ախտահանում:

112. Յուրաքանչյուր ջրավազանին կամ ջրավազանների խմբին պետք է հատկացվի առանձին գույք, սարքավորում, որսալու գործիքներ, լողացող միջոցներ եւ այլն: Պլանային միջոցառումներն անցկացնելուց հետո գույքը, սարքավորումը, որսալու գործիքները եւ արտահագուստը ենթարկվում են կանխարգելիչ ախտահանման:

113. Ձկնաբուծական տնտեսությունում պետք է սարքավորվեն հակամակաբուծային տաշտեր՝ այլ ջրավազաններ փոխադրման համար նախատեսված ձկան կանխարգելիչ մշակման համար: Մեկ տարեկան չդարձած ձկնիկները, արտադրող ձկները եւ վերանորոգող ձկները, մինչ ձմեռելու տեղավորելը, հակամակաբուծային տաշտերում ենթակա են կանխարգելիչ մշակման:

114. Անդամ պետությունների օրենսդրության պահանջներին համապատասխան՝ ձկնաբուծական տնտեսությունում անհրաժեշտ է թղթաբանություն վարել իխտիոպաթոլոգիական հետազոտությունների, ջրի հիդրոքիմիական հետազոտությունների եւ կազմակերպության անասնահամաճարակային իրավիճակի մասին (ջրավազանի անասնաբուժասանիտարական անձնագիրը կամ ձկնատնտեսական ջրավազանի անձնագիրը կամ անասնաբուծական օբյեկտի հաշվառման համարը):

9. Մեղուների պահման համար նախատեսված անասնաբուծական օբյեկտներին ներկայացվող անասնաբուժական (անասնաբուժասանիտարական) պահանջները

115. Մեղվանոցները տեղակայվում են մեղուների ինֆեկցիոն հիվանդություններից զերծ տարածքում, չոր, արեւով լուսավորված եւ գերիշխող քամիներից պաշտպանված վայրերում, մոմ վերամշակող գործարանից, հրուշակեղենի կամ քիմիական արտադրանքի արտադրություն իրականացնող կազմակերպություններից, օդանավակայաններից, ռազմական պոլիգոններից, ռադիոլոկացիոն, ռադիո- եւ հեռուստահեռարձակող կայաններից ու միկրոալիքային ճառագայթումների այլ աղբյուրներից հեռու:

116. Ապրանքային մեղվանոցները պետք է տեղակայվեն տոհմային եւ կարանտինային մեղվանոցներից առնվազն 7 կմ հեռավորության վրա:

Տոհմային մեղվանոցները տեղակայվում են բնական արգելոցներում՝ հաշվի առնելով տարածաշրջանի բնական առանձնահատկությունները (օրինակ՝ կղզու, բնասահմանի եւ այլն) պետք է գտնվեն այլ մեղվանոցներից առնվազն 7 կմ հեռավորության վրա:

Ստացիոնար ապրանքային մեղվանոցների տեղակայումը տոհմային մեղվանոցից 7 կմ-ից պակաս հեռավորության վրա թույլատրվում է այն պայմանով, որ ապրանքային մեղվանոցների բոլոր մեղվաընտանիքներում պարսամայրերն ամեն տարի փոխարինվեն այդ տոհմային մեղվանոցից ձեռք բերվող (ստացվող) պարսամայրերով եւ, որ ապրանքային մեղվանոցները կատարեն տոհմային մեղվանոցներին ներկայացվող անասնաբուժական պահանջները:

117. Մեղուները պետք է պահվեն սարքին եւ համարակալված փեթակներում:

118. Յուրաքանչյուր մեղվանոցում պետք է լինեն պահուստային (մեղուներով չզբաղեցված) փեթակներ (մեղվաընտանիքների ընդհանուր քանակի առնվազն 10 տոկոսը) եւ խորիսխներ (խորիսխների ընդհանուր քանակի առնվազն 30 տոկոսը):

119. Փեթակների պատրաստման եւ շրջակա միջավայրի անբարենպաստ ներգործությունից դրանց պաշտպանության համար թույլատրվում է օգտագործել բացառապես էկոլոգիապես մաքուր նյութեր, որոնք վնասակար ազդեցություն չունեն մեղուների առողջության եւ մեղվաբուծական արտադրանքի վրա:

Փեթակների տաքացման համար պետք է օգտագործվեն տաքացնող բարձիկներ (խսիրներ)՝ բնական նյութերից: Խոնավացած տաքացնող բարձիկները (խսիրները) պետք է փոխարինվեն:

120. Մեղվանոցների տարածքներում հատկացվում են տեղամասեր, որտեղ տեղադրվում են ծածկեր՝ հսկիչ փեթակների համար, մեղուների համար խմոցներ, ինչպես նաեւ հարթակներ փեթակների եւ այլ սարքավորումներ ախտահանելու համար՝ հոսող ջրերի համար նախատեսված ծածկով եւ փակ փոսով:

121. Ստացիոնար մեղվանոցում տեղադրվում է մեղվանոցային տնակ, իսկ շարժականի վրա՝ շարժական խցիկ, որտեղ պահպանվում են խորիսխները, մեղուների խնամքի եւ մեղր զտելու համար նախատեսված գույքը:

122. Խոշոր մեղվանոցներում տեղակայվում են առանձին կամ ամբողջացված շենքեր դատարկ շրջանակների, մեղրով եւ ծաղկափոշով խորիսխների, տարայի, գույքի եւ սարքավորման, ախտահանող միջոցների պահպանման համար:

Տոհմային մեղվանոցները սարքավորվում են լաբորատորիաներով՝ պարսամոր գործիքային բեղմնավորման համար:

123. Մեղվանոցային տնակի (շարժական խցիկի), խորիսխների պահպանման եւ մեղր զտելու համար նախատեսված սենքերի պատուհանները պատվում են խիտ ցանցով, որը բացառում է մեղուների եւ այլ միջատների ներթափանցումը տարածք:

124. Ձմեռային ցածր ջերմաստիճաններով տարածքների համար մեղվանոցում կառուցվում է ձմեռատուն, որը պետք է լինի չոր եւ չսառչող:

125. Ձմեռատունը տեղակայվում է չոր բարձրադիր վայրում՝ մթնոլորտային ջրերի հոսքին նպաստող ռելիեֆով: Ձմեռատունը պետք է հուսալիորեն պաշտպանված լինի կրծողների, լույսի եւ աղմուկի ներթափանցումից:

126. Ձմեռատան սենքը, նախքան օգտագործելը, ենթարկվում է ախտահանման, դեզինսեկցիայի եւ դեռատիզացիայի, ինչպես նաեւ լվացվում եւ չորացվում է: Ձմեռատան օգտագործումն այլ նպատակներով արգելվում է:

127. Նոր բերվող մեղուների խմբաքանակը տեղավորվում է կարանտինային մեղվանոցում:

128. Փեթակները, մեղվաբուծական գույքը, արտահագուստը եւ մեղվանոցային առարկաները մակնշվում եւ հատկացվում են յուրաքանչյուր մեղվանոցի: Առանց ախտահանում կատարելու՝ նշված առարկաները մեկ մեղվանոցից մյուսը տեղափոխելն արգելվում է: Նախկինում օգտագործման մեջ եղած փեթակներ, մեղրազտիչներ, մեղվաբուծական գույք եւ մեղվանոցային սարքավորում, ինչպես նաեւ մեղրի տարա տնտեսությունում կամ մեղվանոցում ստանալու դեպքում դրանք պարտադիր ախտահանվում են:

IV. Անասնաբուծական հսկողության (վերահսկողության) ենթակա կենդանական ծագման (սննդային եւ ոչ սննդային) ապրանքների արտադրության (պատրաստման) օբյեկտների նկատմամբ ներկայացվող ընդհանուր անասնաբուժական (անասնաբուժասանիտարական) պահանջները

129. Սույն բաժնի գործողությունը չի տարածվում անասնաբուծական օբյեկտների վրա:

130. Օբյեկտը պետք է տեղակայվի՝ հաշվի առնելով անդամ պետությունների օրենսդրությամբ սահմանված սանիտարապաշտպանիչ գոտիները:

131. Արգելվում է օբյեկտի տեղակայումը կենսաբանական թափոնների թաղման վայրերի տարածքներում:

132. Օբյեկտը պետք է ապահովված լինի խմելու ջրով, էլեկտրաէներգիայով եւ մուտքի հարմար ուղիներով: Արտադրական տարածքում ջրի պահպանման համար նախատեսված արտեզյան ջրհորների եւ ստորգետնյա ջրամբարների առկայության դեպքում այդ տարածքի կազմակերպմամբ (տեղակայմամբ) պետք է ապահովվի ջրի՝ կեղտաջրերով եւ գետնաջրերով աղտոտմամբ ռիսկի բացակայությունը: Օբյեկտներում ջրի որակի հսկողությունն իրականացվում է անդամ պետությունների օրենսդրությամբ հավատարմագրված եւ (կամ) հավաստագրված լաբորատորիաների կողմից: Ջրամատակարարման աղբյուրների, ջրմուղային ցանցի, դիտահորերի սարքավորումը պետք է լինի տեխնիկապես սարքին վիճակում:

133. Արտադրական տարածքը պետք է ունենա արտադրանքի աղտոտման ռիսկը բացառող մթնոլորտային ջրերի, ձյունաջրերի եւ կեղտաջրերի հեռացման համակարգ:

134. Օբյեկտի ներսում ճանապարհները, անցատեղերը եւ տեխնոլոգիական հարթակները պետք է ունենան պինդ, հեշտությամբ լվացվող եւ ախտահանվող պատվածքներ:

135. Արտադրական տարածքում անհրաժեշտության դեպքում պետք է նախատեսվի ավտոտրանսպորտի լվացման եւ ախտահանման համար նախատեսված հարթակ:

136. Արտադրական տարածքը պետք է ամբողջությամբ ցանկապատված լինի կամ պաշտպանված լինի այնպես, որ բացառվի կողմնակի անձանց եւ տրանսպորտային միջոցների մուտքը տարածք, ինչպես նաեւ սահմանափակվի վայրի եւ թափառող կենդանիների մուտքը:

137. Արտադրական տարածքում չի թույլատրվում տեխնոլոգիական գործընթացի իրականացման հետ առնչություն չունեցող շենքերի (սենքերի) տեղակայումը:

138. Արտադրական տարածքը պետք է մաքուր պահվի, արտադրական տարածքի անցումները եւ երթանցերը չպետք է օգտագործվեն նյութերի, տարայի եւ կենսաբանական թափոնների պահպանման համար:

139. Արտադրական տարածքի պլանավորմամբ՝ պետք է բացառվեն օբյեկտում արտադրանքի արտադրության հումքի՝ օբյեկտում թողարկվող պատրաստի արտադրանքի հետ հանդիպակաց կամ խաչաձեւ հոսքերը, ինչպես նաեւ բացառվեն պատրաստի արտադրանքի՝ արտադրության թափոնների հետ հանդիպակաց կամ խաչաձեւ հոսքերը: Հանդիպակաց եւ խաչաձեւ հոսքերը բացառելու հնարավորության բացակայության դեպքում գործող օբյեկտներում թույլատրվում է հոսքերի հատումը տեխնոլոգիական սխեմաներին (հրահանգներին) համապատասխան ժամանակի մեջ դրանց բաժանման պայմանով:

140. Արտադրական շենքերը (սենքերը) պետք է կառուցված եւ սարքավորված լինեն այնպես, որ այնտեղ ապահովվի կրծողների, սինանտրոպ թռչունների եւ միջատների ներթափանցումից պաշտպանությունը:

141. Արտադրական տարածքում չի թույլատրվում շների, կատուների, ինչպես նաեւ այլ տեսակի կենդանիների ներկայությունը, բացառությամբ կատաղության դեմ եւ դեհելմինտիզացիայի համար պատվաստված, նույնականացված եւ հելմինտոզի մասով լաբորատոր հետազոտությունների արդյունքների ու բուսակեր կենդանիների վարակիչ հիվանդությունների կանխարգելմանն ուղղված անցկացված միջոցառումների մասին տեղեկություններ պարունակող անասնաբուժական անձնագիր ունեցող պահակաշների, որոնք կապված են պարսպի պարագծով կամ պահակատան մոտ:

142. Արտադրական շենքերի (սենքերի) պլանավորմամբ, դրա կոնստրուկցիայով եւ տեղակայմամբ պետք է ապահովվի կանխարգելիչ եւ հարկադրված ախտահանման, դեզինսեկցիայի եւ դեռատիզացիայի՝ անդամ պետությունների օրենսդրության պահանջներին համապատասխան կատարման հնարավորությունը:

143. Ախտահանման, դեզինսեկցիայի, դեռատիզացիայի ժամանակ կիրառվող գույքի եւ պատրաստուկների պահպանման համար պետք է նախատեսվեն հատուկ շենքեր (սենքեր)՝ այդ պատրաստուկներն արտադրողների կողմից սահմանված պահպանման ռեժիմներ եւ պայմաններ ապահովող ջերմաստիճանով ու խոնավությամբ: Սենքերը պետք է սարքավորված լինեն փակող հարմարանքներով: Բոլոր պատրաստուկների վրա պետք է լինեն պարզ (ընթեռնելի) պիտակներ:

144. Սարքավորումները, գույքը, արտահագուստը եւ կոշիկները մակնշվում են եւ հատկացվում են արտադրական շենքերին (սենքերին): Արտադրական շենքերից (սենքերից) նշված առարկաներն օգտագործելու համար տեղափոխելն առանց վարակազերծման արգելվում է:

145. Արտադրական շենքերում (սենքերում) հատակները պետք է ունենան պինդ անխոնավանցիկ պատվածք առանց ճեղքերի, անցքերի եւ փոսերի, լինեն կայուն՝ ախտահանող միջոցների նկատմամբ, եւ ապահովեն հավաքման (մաքրման) ու ախտահանման գործընթացների մեքենայացման հնարավորությունը:

146. Արտադրական շենքերի (սենքերի) պատերի ու առաստաղների եւ պարսպող կոնստրուկցիաների մակերեւույթները պետք է պատրաստված լինեն հեշտությամբ մաքրվող, լվացվող եւ ախտահանվող նյութերից:

147. Սարքավորման կոնստրուկցիայով պետք է ապահովվի մեխանիկական մաքրման, լվացման եւ ախտահանման կատարման հնարավորությունը: Սննդամթերքի հետ շփվող տեխնոլոգիական սարքավորումների աշխատանքային մակերեւույթները պետք է պատրաստված լինեն չաբսորբացվող նյութերից: Կոռոզիայի ենթարկված մետաղից պատրաստված գույքը, տարան եւ ներպահեստային տրանսպորտը (սայլակները, էլեկտրասայլակները եւ այլն) պետք է ունենան հակակոռոզիոն պատվածքներ:

148. Արտադրական շենքերի (սենքերի) պլանավորմամբ, դրանց կոնստրուկցիայով եւ տեղակայմամբ պետք է ապահովվի տեխնոլոգիական գործընթացների հոսքայնությունն ապահովելու հնարավորությունը:

149. Կենդանական ծագման արտադրանքի պահպանման համար նախատեսված արտադրական շենքերը (սենքերը) պետք է կառուցված եւ սարքավորված լինեն այնպես, որ բացառվի հատակի, պատերի, առաստաղի եւ սառեցնող սարքերի հետ դրա հպման հնարավորությունը:

150. Արտադրական շենքի (սենքի) արտադրական եւ տնտեսակենցաղային կեղտաջրերի հավաքման համակարգերը պետք է լինեն առանձնացված, միացվեն քաղաքային կոյուղուն կամ ունենան մաքրման կառուցվածքների սեփական համակարգ:

151. Պինդ կենցաղային եւ սննդային թափոնների հավաքման համար նախատեսվում են առանձնացված կոնտեյներներ՝ կափարիչներով (հատուկ փակ կոնստրուկցիաներ), որոնք տեղակայված են արտադրական տարածքում կոշտ պատվածքով հարթակների վրա՝ հումքի եւ պատրաստի արտադրանքի աղտոտման ռիսկի բացակայության պայմանով: Արտադրանքի արտադրության գործընթացում գոյացող թափոնները պետք է պարբերաբար հեռացվեն արտադրական տարածքից:

Արտադրական տարածքից թափոնների հեռացումը եւ ոչնչացումը չպետք է հանգեցնեն արտադրանքի, շրջակա միջավայրի աղտոտմանը, կենդանիների եւ մարդու կյանքի ու առողջությանը սպառնալիքի առաջացմանը:

Հարթակը, որի վրա գտնվում են թափոնների հավաքման եւ պահպանման համար նախատեսված տարողությունները, պետք է պարբերաբար ենթարկվեն սանիտարական մշակման եւ ախտահանման:

Այն հարթակի հավաքման համար նախատեսված գույքը, որի վրա գտնվում են թափոնների հավաքման եւ պահպանման համար նախատեսված տարողությունները, պարբերաբար ենթարկվում է սանիտարական մշակման եւ ախտահանման:

152. Օբյեկտում պետք է ապահովվեն պայմաններ՝ դրա աշխատակիցների կողմից անձնական հիգիենայի կանոնները պահպանելու համար:

153. Օտար անձանց կողմից օբյեկտ հաճախելն արգելվում է առանց այդ օբյեկտի աշխատակիցների ուղեկցության:

V. Մթերատու կենդանիների սպանդի օբյեկտներին ներկայացվող անասնաբուժական (անասնաբուժասանիտարական) պահանջները

154. Օբյեկտը պետք է սարքավորված լինի անասնաբուժասանիտարական թողարաններով:

155. Արտադրական տարածք (տարածքից) մտնելիս (դուրս գալիս) պետք է ցանկացած եղանակային պայմաններում ապահովվի մտնող (դուրս եկող) տրանսպորտի արդյունավետ ախտահանումը:

156. Արտադրական տարածքում կենդանիների բեռնաթափումից հետո ավտոտրանսպորտի լվացման եւ ախտահանման համար պետք է հարթակ սարքավորվի:

157. Օբյեկտում պետք է ապահովվեն պայմաններ կենդանիների նախասպանդային պահման, նախասպանդային անասնաբուժական զննության անցկացման, մեկուսացված պահման եւ սանիտարական սպանդի համար: Թույլատրվում է սանիտարական սպանդային կետի բացակայությունը՝ պայմանով, որ մթերատու կենդանիների սանիտարական սպանդը կազմակերպվում է հատուկ նշանակված օրերին կամ առաջնային վերամշակման արտադրամասում հերթափոխի ավարտին՝ արտադրամասից առողջ մթերատու կենդանիների բոլոր մսեղիքները եւ այլ սպանդային մթերքներ հեռացնելուց հետո՝ սենքի եւ սարքավորման հետագա ախտահանմամբ:

158. Արտադրական շենքերը (սենքերը) պետք է տեղավորեն կենդանիների այնպիսի քանակություն, որը համապատասխանում է օբյեկտի հզորությանը:

159. Կենդանիների համար նախատեսված փարախները պետք է կառուցված լինեն այնպես, որ կենդանիները կարողանան կանգնել կամ պառկել ցանկապատի երկայնքով, ազատ տեղաշարժվեն անհրաժեշտ ուղղությամբ: Կենդանիների համար նախատեսված փարախներում պետք է տեղադրվեն բավարար քանակությամբ կերամաններ՝ բոլոր կենդանիների համար դրանց ազատ մուտքի պայմանով:

160. Արտադրական շենքերը (սենքերը) պետք է կառուցված լինեն այնպես եւ պահվեն այնպիսի վիճակում, որ անբարենպաստ եղանակային պայմաններից կենդանիների պաշտպանությունն ապահովվի:

161. Օբյեկտներում պետք է գոմաղբի վարակազերծման համար պայմանները ապահովվեն:

162. Օբյեկտները պետք է ապահովված լինեն սարքավորմամբ, որը կապահովի կենդանիների հետ, այդ թվում՝ սպանդի պահին մարդասիրական շփումը, եւ որը անհանգստություն չի պատճառի մոտակայքում գտնվող կենդանիներին:

163. Արտադրական շենքերի (սենքերի) մուտքի մոտ պետք է տեղադրված լինի եւ գործի կոշիկների ու ձեռքերի մշակման (լվացման եւ (կամ) ախտահանման) համար նախատեսված հատուկ սարքավորում այնպես, որ բացառվի սպասարկող անձնակազմի եւ այցելուների դեպի սենք մուտքը՝ առանց անցնելու նշված սարքավորումների կողքով:

164. Արտադրական շենքերի (սենքերի) եւ դրանցում տեղադրված սարքավորման կոնստրուկցիայով պետք է սպանդային մթերքի եւ մսամթերքի արտադրության տեխնոլոգիական գործընթացի բոլոր փուլերում ապահովվի հետագծելիությունը:

165. Օբյեկտը պետք է սարքավորված լինի անասնաբուժասանիտարական փորձաքննության անցկացման համար նախատեսված աշխատատեղերով, որտեղ նախատեսվում են՝

ա) լրացուցիչ լուսավորում,

բ) տաք, սառը ջրերով եւ ախտահանող միջոցներով ապահովում,

գ) վարակիչ հիվանդությունների բացահայտման դեպքում՝ սպանդային գործընթացի դադարեցման համար ազդանշանային համակարգ (հոսքային կոնվեյերային գծերի համար),

դ) կենդանիների հիվանդությունների բացահայտման դեպքեր ազդանշանող՝ մսեղիքների համար նշումներ,

ե) տարողություններ անասնաբուժասանիտարական կոնֆիսկատների համար,

զ) մանրէազերծիչներ՝ գործիքների համար:

166. Կենդանիների վերամշակման հոսքային գործընթացով օբյեկտները պետք է ապահովված լինեն անդամ պետությունների օրենսդրությանը համապատասխան՝ անասնաբուժասանիտարական փորձաքննության անցկացման համար նախատեսված աշխատանքային վայրերով: Եզրափակիչ փուլում մսեղիքի մասնատման համար պետք է սարքավորվի պահեստային կախովի ուղի կամ առանձին սենք՝ կենդանիների վարակիչ հիվանդությունների առկայության մասով կասկածելի մսեղիքների լրացուցիչ անասնաբուժասանիտարական զննության համար, ինչպես նաեւ՝ մինչ լաբորատոր հետազոտությունների արդյունքների ստացումը՝ մսի եւ սպանդային մթերքի ժամանակավոր գերապահման համար մեկուսացված սառնարանային խցիկով:

167. Կախովի ուղիները պետք է բացառեն մսեղիքի՝ հատակի, պատերի, տեխնոլոգիական սարքավորումների հետ շփման հնարավորությունը:

168. Մսեղիքի արյունաքամության, ներքին օրգանների հեռացման եւ լվացման տեղամասերում հատակը պետք է թեքություն ունենա հեղուկի հոսքի համար:

169. Կենդանիների վերամշակման համար հոսքային կոնվեյերային գծեր չունեցող օբյեկտները պետք է սարքավորված լինեն կախովի ուղիների հատուկ առանձնացված տեղամասերով՝ մսեղիքի անասնաբուժասանիտարական փորձաքննության անցկացման համար, ինչպես նաեւ գլուխների եւ ներքին օրգանների զննության համար նախատեսված սեղաններով:

170. Սարքավորման տեղադրմամբ եւ մաշկահանման տեխնոլոգիական գործողություններով (ներառյալ մորթու նախանջատումը) պետք է ապահովվի մսի մեխանիկական, մակերեւութային աղտոտման եւ մանրէային աղտոտման նվազեցումը:

171. Խոշոր եւ մանր եղջերավոր անասունների սպանդի օբյեկտները պետք է ապահովված լինեն խոշոր եղջերավոր անասունների սպունգանման էնցեֆալոպատիայի եւ ոչխարների սկրեյպիի սպեցիֆիկ ռիսկ ներկայացնող նյութերի անվտանգ կորզման եւ հավաքման համար սարքավորումներով ու գույքով:

172. Թռչունների սպանդի օբյեկտները պետք է ապահովված լինեն մսեղիքի պաղեցման համար նախատեսված սարքավորմամբ:

VI. Անասնաբուժական հսկողության (վերահսկողության) ենթակա կենդանական ծագման (սննդային եւ ոչ սննդային) ապրանքների արտադրության (պատրաստման) օբյեկտներին ներկայացվող անասնաբուժական (անասնաբուժասանիտարական) պահանջները

173. Օբյեկտը պետք է ապահովված լինի արտադրական շենքեր (սենքեր) մտնելու համար՝ անասնաբուժասանիտարական թողարանին համանման սենքերով (բացառությամբ ոչ մթերատու կենդանիների համար համակցված կերերի եւ կերերի արտադրության օբյեկտների):

174. Արտադրական շենքերի (սենքերի) մուտքի մոտ տեղադրված պետք է տեղադրված լինի եւ գործի կոշիկների ու ձեռքերի մշակման (լվացման եւ (կամ) ախտահանման) համար նախատեսված հատուկ սարքավորում այնպես, որ բացառվի սպասարկող անձնակազմի եւ այցելուների դեպի սենք մուտքը՝ առանց անցնելու նշված սարքավորման կողքով:

175. Արտադրական շենքերի (սենքերի) պլանավորմամբ, դրանց կոնստրուկցիայով եւ տեղակայմամբ պետք է ապահովվեն պայմաններ հումքի, փաթեթվածքի նյութերի եւ պատրաստի արտադրանքի պահպանման համար:

176. Օբյեկտը պետք է ապահովված լինի տարայով՝ ոչ սննդային թափոնների եւ անասնաբուժասանիտարական փորձաքննության հետեւանքով խոտանված մսեղիքի, ենթամթերքի հավաքման համար, որոնք մակնշված են այնպիսի եղանակով կամ ներկված են այնպիսի գույներով, որոնք կտարբերվեն սննդային հումքի համար օգտագործվող տարայի մակնշվածքից եւ գույնից:

177. Կենդանական ծագման ոչ սննդային ապրանքների արտադրությունը պետք է մեկուսացված լինի սննդային արտադրամասերից եւ ունենա առանձնացված հումքային բաժին անասնաբուժասանիտարական թողարանին համանման ինքնուրույն սենքերով՝ դրանցից դեպի այդ բաժին ելքով:

178. Ջերմախոնավային կոնկրետ ռեժիմ պահանջող արտադրական շենքերը (սենքերը) պետք է կառուցված եւ ապահովված լինեն այդպիսի ռեժիմ ապահովելու համար սարքերով եւ սարքավորմամբ՝ ամենօրյա հսկողության հնարավորությամբ:

VII. Կենդանական ծագման ապրանքների եւ կերերի պահպանման օբյեկտներին ներկայացվող անասնաբուժական (անասնաբուժասանիտարական) պահանջները

179. Օբյեկտները պետք է կառուցված եւ ապահովված լինեն սարքերով ու սարքավորմամբ, որոնցով ապրանքային հարեւանության եւ պահեստավորման նորմերի պահպանմամբ կապահովվեն կենդանական ծագման ապրանքների պահպանման համար անհրաժեշտ պայմանները: Սպեցիֆիկ հոտ ունեցող արտադրանքի համար պետք է նախատեսվի հոտ կլանող արտադրանքից առանձին պահպանման հնարավորություն:

180. Կենդանական ծագման ապրանքների պահպանման մասով արտադրական շենքերի (սենքերի) տեղակայմամբ պետք է ապահովվի չվերամշակված արտադրանքի (կիսաֆաբրիկատների) եւ վերամշակված արտադրանքի առանձին պահպանումը: Թույլատրվում է արդյունաբերական արտադրման չվերամշակված արտադրանքի (կիսաֆաբրիկատի)՝ վերամշակված սննդամթերքի հետ պահպանումը՝ պայմանով, որ այդպիսի չվերամշակված արտադրանքը (կիսաֆաբրիկատները) եւ վերամշակված սննդամթերքը փաթեթավորված լինեն արդյունաբերական եղանակով, որով բացառվում է դրանց շփումը, խաչաձեւ աղտոտումը եւ (կամ) օրգանոլեպտիկ հատկությունների փոփոխությունը, ինչպես նաեւ այն պայմանով, որ դրանք ունենան պահպանման նույն ջերմախոնավային ռեժիմը:

181. Պաղեցված մսի (մսեղիք, կիսամսեղիք, մսեղիքի քառորդ) համար սառնարանային խցիկները պետք է ապահովված լինեն կախված վիճակում դրա պահպանումն ապահովող սարքավորմամբ:

182. Պահեստները, սառնարանային խցիկները պետք է սարքավորված լինեն դարակաշարերով եւ (կամ) տակդիրներով, որոնցով բացառվում է պահպանվող ապրանքների՝ հատակի, պատերի, սարքավորումների հետ շփման հնարավորությունը:

183. Պահեստները, սառնարանային խցիկները պետք է սարքավորված լինեն պահպանման անհրաժեշտ ամենօրյա հսկողության հնարավորությամբ ջերմախոնավային ռեժիմի ապահովման համար անհրաժեշտ սարքերով եւ սարքավորումներով:

184. Կենդանական ծագման ապրանքների պահպանման օբյեկտներում պետք է առանձնացված եւ սարքավորված լինեն անորակ ապրանքների ժամանակավոր պահպանման համար նախատեսված մեկուսացված խցիկներ կամ տեղեր` լավ որակի ապրանքների հետ դրանց շփման հնարավորությունը բացառելու նպատակով:

185. Սառնարանային խցիկների դռնատեղերը պետք է սարքավորված լինեն վարագույրով կամ օդապատվարներով՝ դռները բացելիս դրանց միացման մեխանիզմներով:

186. Օբյեկտներում պետք է նախատեսվի բեռնասայլակների, գույքի եւ շրջանառու տարայի լվացման ու ախտահանման համար սենք (տեղ):

187. Օբյեկտի վարչատնտեսական գոտում տեղադրվում են տարան պահպանելու համար նախատեսված ծածկարաններ եւ տեղակայվում են աղբի ու սննդային թափոնների առանձին հավաքման համար նախատեսված հարթակներ:

VIII. Անասնաբուժական հսկողությանը (վերահսկողությանը) ենթակա կենդանիների եւ կենդանական ծագման ապրանքների փոխադրում իրականացնող օբյեկտներին ներկայացվող անասնաբուժական (անասնաբուժասանիտարական) պահանջները

188. Կենդանիների եւ կենդանական ծագման ապրանքների բեռնման (բեռնաթափման) օբյեկտները, ինչպես նաեւ սարքավորումները պետք է նախագծված եւ կառուցված լինեն այնպես, որ հնարավոր լինի խուսափել կենդանիներին վնասվածք եւ վնաս հասցնելուց, ինչպես նաեւ ապահովել դրանց անվտանգությունը:

189. Օբյեկտներում պետք է ապահովվի կենդանիների պաշտպանությունը անբարենպաստ եղանակային պայմանների ազդեցությունից:

190. Օբյեկտում կենդանիների համար պետք է ապահովվի դրանց չափին համապատասխանող տեղ:

191. Օբյեկտը պետք է ապահովված լինի կենդանիներին հետեւելու եւ դրանց զննելու համար բավականաչափ հզորության լուսավորությամբ:

192. Օբյեկտում կերերի բաժանման եւ ջրման համակարգը պետք է նախագծված լինի այնպես, որ կերը եւ ջուրը հասնեն կենդանիներին՝ հաշվի առնելով դրանց տեսակը, չափն ու քաշը, եւ պետք է հնարավորության տա նվազագույնի հասցնել հատվածամասերի խցանումը:

193. Օբյեկտը պետք է նախագծված լինի այնպես, որ ապահովվի դրա մեխանիկական մաքրման, լվացման, ախտահանման, կղանքային զանգվածի եւ մեզի հեռացման հնարավորությունը: Մի քանի հարկաշարքով կենդանիներին տեղավորելիս վերեւի հարկաշարքում տեղավորված կենդանիների մեզը եւ կղանքային զանգվածը չպետք է աղտոտեն ստորին հարկաշարքերի կենդանիներին, դրանց կերն ու ջուրը: Նախքան կենդանի կենդանիներին փոխադրելը՝ օբյեկտը պետք է մաքրվի աղտոտումներից, լվացվի ջրով եւ մշակվի ախտահանող միջոցներով:

194. Արգելվում է կենդանի կենդանիների փոխադրման համար օգտագործել այնպիսի նյութերի փոխադրման համար նախկինում օգտագործված օբյեկտներ, որոնք կարող են առաջացնել կենդանիների թունավորում:

195. Օբյեկտի բեռնատար բաժնի եւ կոնտեյներների ներքին մակերեւույթը պետք է պատրաստված լինի հեշտությամբ մաքրվող, լվացվող եւ ախտահանվող ոչ թունավոր նյութերից:

196. Օբյեկտի կոնստրուկցիայով պետք է բացառվի կոնտեյներներից եւ տարողություններից պարունակության դուրս թափվելը եւ (կամ) դուրս հոսելը:

197. Օբյեկտը պետք է սարքավորված լինի փակող հարմարանքով եւ դռնով, որոնք բացառում են դրանց պատահական բացվելը:

198. Կենդանական ծագման ապրանքների տրանսպորտային փոխադրում իրականացնող օբյեկտը պետք է ապահովի այդպիսի ապրանքներ արտադրողների կողմից սահմանված՝ փոխադրման (տրանսպորտային փոխադրման) պայմանները, իսկ դրանց բացակայության դեպքում՝ ապրանքների պահպանման պայմանները:

199. Մսեղիքով (կիսամսեղիքով, քառորդ մսեղիքով) նոր մորթած տաք մսի կամ պաղեցրած մսի փոխադրում իրականացնող օբյեկտը պետք է սարքավորված լինի կախարաններով: